
Az 1360-as év nádori generalis congregatiói

A congregatio generalis palatini egy közel két évszázadon keresztül fennálló intézmény volt. Az intézmény előzményeit sokáig a Váradi Regesztrum feljegyzéseiben vélték felfedezni, azonban ez feltehetőleg a királyi megbízottak működésében, illetve a királyi generalis congregatiora vezethetőek vissza.
A közgyűlés keretei 1273-tól megszilárdultak. Az 1291. évi 14. törvénycikk már elrendelte, hogy a nádor közgyűlést tartson a megyék számára. Az interregnum alatt összehívása elmaradt, Károly Róbert hatalmának megszilárdítása után viszont újra rendszeressé vált. Virágkora Nagy Lajos regnálása alatt volt.
Kont Miklós nádor 1360-ban összesen 14 közgyűlést vezényelt le. Korszakunkban egy-egy congregatio időtartama már akár 10 napra is kitolódhatott, a peres ügyek gyarapodása végett. A „gonosztevők” (malefactores) feletti ítélkezés volt elsődleges feladata a fórumnak, emellett azonban mostanra előtérbe kerültek a különböző polgári jellegű, elsősorban birtokügyletek. Legfőbb bizonyítóerővé a párbaj helyett az eskü vált, amelyet általában a megyei joghatóság és a 12 választott esküdt ülnök (iurati assessores) tett le.
1486-os megszüntetéséig a nádori közgyűlés volt a legfőbb megyei bírósági fórum.



